שן-ארי

שֵׁן-אֲרִי (שם מדעי: Leontodon) הוא סוג של צמחים עשבוניים חד-שנתיים או רב-שנתיים, בעלי שושנת עלים ושורש שיפודי, שהקרקפות שלהם נושאות פרחים לשוניים בלבד. הסוג משתייך לתת-השבט העולשיים במשפחת המורכבים. תפוצתו משתרעת מצפון אפריקה דרך אגן הים התיכון ואירופה ועד סקנדינביה וצפון רוסיה בצפון ועד איראן במזרח, וכן באיים אטלנטיים של אירופה. בסוג מוכרים כיום כ-39 מינים, ומתוכם שני מינים גדלים בישראל: שן-ארי מחוספסת וכתמה עבת-שורשים.

 אטימולוגיה 
השם העברי שן-ארי הוא תרגום מילולי של השם המדעי. השם Leontodon נגזר מן היוונית: λέων (leon) – "אריה", ו-ὀδούς (odous) – "שן". פירושו המילולי הוא "שן האריה", בהתייחס לשפה המשוננת של העלים, המזכירה בצורתה שיני אריה.

השם האנגלי העממי Hawkbit (מילולית: "נשיכת נץ") משמש ככינוי למינים אחדים במשפחת המורכבים, ובעיקר למינים הנכללים כיום בסוג Scorzoneroides, שבעבר נכללו בסוג שן-ארי (Leontodon) במובנו הרחב.

השם העברי שן-ארי התקבל ואושר באופן רשמי במילון "צמחי ארץ ישראל – שמות המשפחות והסוגים" (1946), סעיף 44.

 תפוצה עולמית 
תפוצה: תחום התפוצה הטבעי של הסוג שן-ארי משתרע מן האיים האטלנטיים במערב (האיים הקנריים, מדיירה, האיים האזוריים וכף ורדה), דרך רוב אירופה – כולל סקנדינביה וצפון רוסיה – וכל אגן הים התיכון (מלבד חצי האי סיני), ומשם אל אזור הקווקז, דרום רוסיה, איראן, עיראק וטורקמניסטן במזרח.

שני מינים רב-שנתיים אירופים רחבי תפוצה התאזרחו מחוץ לאירופה, האחד  Leontodon hispidus, שהתאזרח בקנדה ובצפון-מזרח ארצות הברית, השני, Leontodon saxatilis, שהתאזרח בקנדה ובארצות הברית והפך למין פולש דומיננטי באוסטרליה. תופעה זו מעידה על התאמה גבוהה של מיני הסוג לבתי גידול מופרעים ולאקלים ים-תיכוני עד ממוזג.

 המינים בישראל 
ממוזער|שן-ארי מחוספסת בארמניה
ממוזער|שן-ארי מחוספסת בקפן שבארמניה
ממוזער|כתמה עבת-שורשים יער המלאכים שחריה, הנמצא במישור החוף הדרומי של שפלת יהודה
בישראל גדלים כיום שני מינים בלבד מן הסוג שן-ארי (Leontodon) במובנו המצומצם:

כתמה עבת-שורשים (Leontodon tuberosus) - צמח עשבוני רב-שנתי נפוץ באזורים ים-תיכוניים של ישראל. זהו המין השכיח מבין מיני שן-ארי בארץ. תיאורו המורחב, הכולל מורפולוגיה, תפוצה ואקולוגיה, מופיע בערך נפרד.

שן-ארי מחוספסת (Leontodon asperrimus) - צמח עשבוני רב-שנתי נדיר מאוד, הגדל בקרקעות חוליות בתצורות צומח הרריות גבוהות (בתות טרגקנטיות). בישראל הוא מצוי רק בחרמון, ברום של כ-1,200 מ' ויותר. תפוצתו העולמית הטבעית של המין משתרעת בקרים, דרך צפון קווקז ודרום קווקז (כולל ארמניה), טורקיה, לבנון–סוריה וצפון ישראל, ועד עיראק, איראן וטורקמניסטן. זהו צמח רב-שנתי הגדל בעיקר באזור האקלים הממוזג. המאפיינים המבדילים אותו: העלים ערוכים בשושנת, גזורים-מנוצים או מחולקים-מנוצים, וציצית הזירעון עשויה 30 עד 35 זיפים מנוצים, שאורכם קטן במקצת מאורך גוף הזירעון.

במגדירים הישנים נכלל בסוג שן-ארי בישראל גם שן-ארי שעירה שהועבר לסוג אחר.

שן-ארי שעירה (Scorzoneroides laciniata) - צמח עשבוני חד-שנתי, שעלי השושנת שלו גזורים-מנוצים או מחולקים-מנוצים, וכסות שערותיו אינה פשוטה אלא מורכבת משערות המתפצלות לשניים או שלושה סעיפים. הוא גדל בעיקר בדרום ישראל ובאזורים מדבריים. מין הועבר בשנת 2006 לסוג Scorzoneroides, בעקבות רוויזיה טקסונומית המבוססת על מחקרים מורפולוגיים ומולקולריים. הרחבה על כך מובאת בפרק היסטוריה טקסונומית של הסוג.

 היסטוריה טקסונומית של הסוג 
ממוזער|כתמה עבת-שורשים בפארק בריטניה, ממערב לקיבוץ שריגים, בישראל.
מבחינה היסטורית עבר הסוג שן-ארי (Leontodon) שינויים טקסונומיים אחדים, הן בעולם והן בישראל.

בשלב מוקדם של המחקר הבוטני בישראל, ועד לכיבוש החרמון בשנת 1967, כלל הסוג בישראל מין אחד בלבד – שן-ארי שעירה (שמו המדעי הקודם: Leontodon laciniatus), צמח עשבוני לא שכיח הגדל על קרקעות חוליות או לס באזורים המדבריים למחצה של ישראל. לאחר פתיחת החרמון למחקר בוטני שיטתי, תועד גם שן-ארי מחוספסת (Leontodon asperrimus) – צמח עשבוני רב-שנתי נדיר מאוד הגדל בישראל רק בחרמון.

במקביל להתפתחות זו בהכרת מיני שן-ארי בישראל, הייתה כתמה עבת-שורשים משויכת בעבר לסוג עצמאי קטן – כתמה (Thrincia) – והייתה מין יחיד בסוג זה בישראל. בשלב מאוחר יותר אוחד הסוג כתמה עם הסוג שן-ארי, וכך צורפה כתמה עבת-שורשים אל הסוג שן-ארי.

שינוי יסודי נוסף התחולל בשנת 2006, בעקבות מחקרים פילוגנטיים מולקולריים, שהראו כי הסוג שן-ארי במובנו המסורתי כולל למעשה שתי קבוצות אבולוציוניות נפרדות, ולכן אין לראות בו סוג טבעי אחד. עקב כך פוצל הסוג שן-ארי במובנו הרחב לשני סוגים עצמאיים: הסוג שן-ארי במובנו הצר, והסוג Scorzoneroides (המכונה כאן זמנית “אחי-הרדופנין”), הכולל 22 מינים לפי אתר POWO. בעקבות רוויזיה זו הועברו מינים אחדים, ובהם שן-ארי שעירה, מן הסוג שן-ארי אל הסוג אחי-הרדופנין.

ההבחנה בין שן-ארי במובנו המצומצם לבין הסוג אחי-הרדופנין (Scorzoneroides) מבוססת מורפולוגית בראש ובראשונה על טיפוס השערות: בעוד שבשן-ארי העלים וחפי המעטפת מכוסים שערות פשוטות בלבד, הרי שבאחי-הרדופנין מצויות שערות מפוצלות בקצה לשניים או שלושה סעיפים. הבדל מורפולוגי זה, שנמצא כבר בעבודות ישנות, קיבל חיזוק חד-משמעי ממחקרים פילוגנטיים מולקולריים, שהראו כי שני הטיפוסים שייכים לשתי שושלות אבולוציוניות נפרדות.

לסיכום, לאחר הרוויזיות הטקסונומיות, הסוג שן-ארי (Leontodon) במובנו המצומצם כולל כיום בישראל שני מינים בלבד: האחד נדיר מאוד ובלעדי לחרמון, והשני נפוץ יותר.

קישורים חיצוניים

ממוזער|280px|left|Leontodon saxatilis

הערות שוליים

קטגוריה:צמחים שתוארו ב-1753
קטגוריה:טקסונים שתוארו בידי קארולוס לינאוס
קטגוריה:מורכבים